กระทรวงศึกษาธิการ เตรียมเริ่มโครงการดึงนักเรียนที่หลุดออกจากระบบการศึกษากว่า 6 หมื่นคนเข้าสู่ระบบ เป็นของขวัญวันเด็ก 2565
ว่าที่ ร.ต.ธนุ วงษ์จินดา รองเลขาธิการคณะกรรมการการศึกษาขั้นพื้นฐาน (กพฐ.)  ในฐานะประธานคณะทำงานวางแผนและเร่งรัดการดำเนินงานตามนโยบายการจัดการของกระทรวงศึกษาธิการ ด้านการลดความเหลื่อมล้ำและเพิ่มโอกาสเข้าถึงการศึกษาอย่างมีคุณภาพ เปิดเผยว่า  ได้ประชุมร่วมกับผู้แทนจากหน่วยงานการจัดการศึกษาในสังกัด ศธ.  ซึ่งผู้แทนแต่ละหน่วยงานได้รายงานข้อมูลจำนวนผู้เรียนในสังกัดที่ออกกลางคันภาคเรียนที่ 2 ปีการศึกษา 2564  กศน. 1,483 คน, สช.ออกกลางคัน 2,578 คน, สอศ.แบ่งเป็น รัฐ 16,690 คน เอกชน 18,161 คน และ สพฐ.แบ่งเป็น กลุ่มเด็กทั่วไป 5,621 คน  กลุ่มเด็กพิการ 7,137 คน กลุ่มรอยต่อ 14,953 คน รวมมีนักเรียน/นักศึกษาออกกลางคันทุกสังกัด 66,623 คนปัญหาและสาเหตุที่ออกกลางคันส่วนใหญ่คือ ปัญหาด้านสุขภาพ เพราะสถานการณ์การแพร่ระบาดโควิด-19 ผู้ปกครองอาจจะติดเชื้อ ทำให้ต้องออกมาดูแลพ่อแม่ ปัญหาด้านเศรษฐกิจ ปัญหาการย้ายถิ่นฐาน คือเด็กย้ายตามผู้ปกครองที่เปลี่ยนอาชีพ ทั้งนี้ จำนวนเด็กที่หลุดจากระบบการศึกษาถือเป็นโจทย์ใหญ่ที่ ศธ.ต้องวางแผน จัดระบบหาวิธีให้เด็กเหล่านี้กลับเข้าสู่ระบบการศึกษาให้ได้ คณะทำงานวางแผนฯ จึงจัดทำโครงการ “กระทรวงศึกษาธิการห่วงใย นำนักเรียน นักศึกษาไทย กลับสู่ระบบการศึกษา” โดยมีแผนการดำเนินการคือ สพฐ.จัดทำแอปพลิเคชัน เพื่อปักหมุดหาถิ่นที่อยู่ของนักเรียน ซึ่งจะทำให้ที่ทุกหน่วยงานใน ศธ.เชื่อมโยงข้อมูลเด็กร่วมกัน เป็นการตรวจสอบความซ้ำซ้อนและทำให้ข้อมูลเป็นปัจจุบันมากที่สุด อย่างไรก็ตาม ในช่วงต้นเดือนธันวาคมนี้ รัฐมนตรีว่าการกระทรวงศึกษาธิการ.จะคิกออฟเปิดโครงการ ศธ.ห่วงใยฯ ให้เด็กกลับเข้าสู่ระบบการศึกษา และไม่หลุดจากระบบอีก เพื่อเป็นของขวัญวันเด็กปี 2565 หลังจากเปิดโครงการแล้ว ทุกหน่วยงานที่เกี่ยวข้องจะส่งคนลงไปเช็คอินบ้านเด็ก โดยจะลงพื้นที่รับฟังปัญหาของผู้ปกครอง  ถ้าอยากเรียนต่อ อยากจะไปเรียนสายสามัญ หรือสายอาชีพ หรือไปเรียน กศน.โดยจะทำสะพานเชื่อมให้เด็กเข้าสู่ระบบการศึกษาต่อไป